b'\n_START_ARTICLE_\nOperation Shingle\n_START_SECTION_\nBaggrund\n_START_PARAGRAPH_\nI slutningen af 1943 efter invasionen af Italien var de Allierede styrker g\xc3\xa5et i st\xc3\xa5 ved Gustavlinjen, en forsvarslinje tv\xc3\xa6rs over Italien syd for Rom. Terr\xc3\xa6net i det centrale Italien havde vist sig ideelt for forsvar og feltmarskal Albert Kesselring udnyttede dette til fulde. Der blev gjort adskillige allierede fors\xc3\xb8g p\xc3\xa5 at bryde d\xc3\xb8dvandet, men Winston Churchills ide om "Operation Shingle" blev i starten betragtet med foragt af general George Marshall, som var mere optaget af at planl\xc3\xa6gge en stor invasion i Normandiet end p\xc3\xa5 at h\xc3\xb8re p\xc3\xa5 Churchills ideer om amfibieoperationer. F\xc3\xb8rst efter at Churchill personligt havde appelleret til Franklin D. Roosevelt blev planen godkendt af ham og Josef Stalin, som hilste enhver st\xc3\xb8rre vestallieret offensiv velkommen, fordi den kunne taget noget af presset fra \xc3\x98stfronten. Et stort angreb i syd fra 5. amerikanske arm\xc3\xa9 under kommando af generall\xc3\xb8jtnant Mark W. Clark, skulle tr\xc3\xa6kke Tysklands udmarvede styrker v\xc3\xa6k fra omr\xc3\xa5det ved Rom og fra bakkerne mellem Rom og kysten. Dette ville g\xc3\xb8re det muligt for 5. arm\xc3\xa9s 6. korps at gennemf\xc3\xb8re en overraskende landgang under kommando af generalmajor John P. Lucas i omr\xc3\xa5det ved Anzio/Nettuno og en efterf\xc3\xb8lgende hurtig fremrykning ind i Albanerbjergene og afsk\xc3\xa6re de tyske kommunikationslinjer og "true ryggen p\xc3\xa5 det tyske 14. panserkorps" under general Fridolin von Senger und Etterlin.\n_START_SECTION_\nPlanen\n_START_PARAGRAPH_\nPlanl\xc3\xa6ggerne h\xc3\xa6vdede, at hvis Kesselring (som havde kommandoen over de tyske tropper i Italien) trak tropper v\xc3\xa6k fra Gustavlinjen for at forsvare sig mod det allierede angreb, ville de allierede styrker kunne gennembryde linjen, og hvis Kesselring ikke overf\xc3\xb8rte tropper fra Gustavlinjen, s\xc3\xa5 ville Operation Shingle true med at erobre Rom og afsk\xc3\xa6re de tyske enheder, som forsvarede Gustavlinjen. Skulle tyskerne have tilstr\xc3\xa6kkelige forst\xc3\xa6rkninger til r\xc3\xa5dighed til at forsvare s\xc3\xa5vel Rom som Gustavlinjen mente de Allierede at operationen trods alt ville v\xc3\xa6re vellykket da den kunne fastholde tropper, som ellers ville kunne inds\xc3\xa6ttes p\xc3\xa5 den anden front. Operationen blev officielt droppet den 18. december 1943, men blev senere sat p\xc3\xa5 programmet igen._NEWLINE_General Clark mente ikke, at han havde tilstr\xc3\xa6kkelig store styrker p\xc3\xa5 fronten i Syditalien til at kunne udnytte et gennembrud. Hans plan var derfor baseret p\xc3\xa5 at offensiven i syd skulle tiltr\xc3\xa6kke Kesselrings reserver og give styrken ved Anzio mulighed for et hurtigt udbrud fra brohovedet ind i landet. Det ville ogs\xc3\xa5 afspejle de ordrer han havde f\xc3\xa5et fra general Harold Alexander om at "... gennemf\xc3\xb8re en landgang i n\xc3\xa6rheden af Rom med det form\xc3\xa5l at afsk\xc3\xa6re fjendens kommunikationslinjer og true bagsiden af det tyske 14. korps [ved Gustavlinjen]." Imidlertid afspejlede hans skrevne ordrer til Lucas ikke rigtig denne hensigt. Oprindelig havde Lucas f\xc3\xa5et ordre om "1. Erobre og sikre et [brohoved] i n\xc3\xa6rheden af Anzio 2. Rykke frem og sikre Colli Laziali [Albanerbjergene] 3. V\xc3\xa6re klar til at rykke mod Rom". Clarks endelige ordrer l\xc3\xb8d imidlertid: "...2. Rykke frem mod Colli Laziali" hvilket gav Lucas en betydelig fleksibilitet med hensyn til tidspunktet for enhver fremrykning mod Albanerbjergene. Det er sandsynligt, at den forsigtighed, som blev udvist af b\xc3\xa5de Clark og Lucas i en vis grad var et resultat af Clarks erfaringer under det vanskelige slag om brohovedet ved Salerno samt Lucas\' naturlige forsigtighed som f\xc3\xb8lge af hans manglende kamperfaring._NEWLINE_Hverken Clark eller Lucas havde fuld tillid til deres overordnede eller operationsplanen. I lighed med hovedparten af staben ved 5. arm\xc3\xa9 mente de, at Shingle var en opgave som kr\xc3\xa6vede to korps eller m\xc3\xa5ske en hel arm\xc3\xa9. Nogle f\xc3\xa5 dage f\xc3\xb8r angrebet skrev Lucas i sin dagbog: "Det ender med at de s\xc3\xa6tter mig i land med utilstr\xc3\xa6kkelige styrker, s\xc3\xa5 jeg kommer i alvorlige vanskeligheder ... og hvem f\xc3\xa5r s\xc3\xa5 skylden?" og "[operationen] har en kraftig lugt af Gallipoli og tilsyneladende er den samme amat\xc3\xb8r stadig p\xc3\xa5 tr\xc3\xa6nerb\xc3\xa6nken." "Amat\xc3\xb8ren" kan kun have v\xc3\xa6ret en henvisning til Winston Churchill, som blev gjort ansvarlig for den katastrofale landgang ved Gallipoli under 1. verdenskrig, og som personlig var fortaler for Shingle.\n_START_SECTION_\nKnaphed p\xc3\xa5 skibe\n_START_PARAGRAPH_\nEt af problemerne med planen var knapheden p\xc3\xa5 landgangsfart\xc3\xb8jer. Is\xc3\xa6r de amerikanske ledere var indstillet p\xc3\xa5 at intet m\xc3\xa5tte forsinke invasionen i Normandiet og st\xc3\xb8tteoperationen i Sydfrankrig. Operation Shingle ville kr\xc3\xa6ve brug af landgangsskibe, som skulle bruges i disse operationer. Oprindelig skulle Shingle afgive disse skibe den 15. januar. Da dette imidlertid blev vurderet til at v\xc3\xa6re problematisk gav pr\xc3\xa6sident Roosevelt tilladelse til at fart\xc3\xb8jerne kunne anvendes indtil 5. februar._NEWLINE_Oprindelig var der kun tilstr\xc3\xa6kkelig mange landgangsskibe til r\xc3\xa5dighed, til at en enkelt division kunne lands\xc3\xa6ttes i Shingle. Senere insisterede Churchill p\xc3\xa5 at der blev stillet tilstr\xc3\xa6kkelig mange skibe til r\xc3\xa5dighed, s\xc3\xa5 to divisioner kunne lands\xc3\xa6ttes. De allierede efterretningstjenester mente, at der var fem eller seks tyske divisioner i omr\xc3\xa5det, men den amerikanske 5. arm\xc3\xa9s efterretningsv\xc3\xa6sen undervurderede st\xc3\xa6rkt den 10. tyske arm\xc3\xa9s aktuelle kampkraft, idet den mente, at mange af enhederne var udk\xc3\xb8rte efter at have v\xc3\xa6ret involveret i defensive slag siden september.\n_START_SECTION_\nSlagorden\n_START_PARAGRAPH_\nDe allierede styrker under dette angreb bestod af 5 krydsere, 24 destroyere, 238 landgangsfart\xc3\xb8jer, mere end 62 andre skibe, 40.000 soldater og over 5000 k\xc3\xb8ret\xc3\xb8jer._NEWLINE_Angrebet bestod af tre grupper:\n_START_SECTION_\nAngreb i syd\n_START_PARAGRAPH_\n5. arm\xc3\xa9s angreb p\xc3\xa5 Gustavlinjen begyndte den 16. januar 1944 ved Monte Cassino. Selv om operationen ikke opn\xc3\xa5ede et gennembrud lykkedes den delvis i sit prim\xc3\xa6re form\xc3\xa5l. General Heinrich von Vietinghoff, som havde kommandoen over Gustavlinjen tilkaldte forst\xc3\xa6rkninger, og Kesselring overf\xc3\xb8rte 29. og 90. pansergrenaderdivision fra Rom.\n_START_SECTION_\nIndledende lands\xc3\xa6tninger\n_START_PARAGRAPH_\nLands\xc3\xa6tningerne begyndte den 22. januar 1944._NEWLINE_Selv om det var ventet, at man ville m\xc3\xb8de modstand, som ved Salerno i 1943, m\xc3\xb8dte de f\xc3\xb8rste lands\xc3\xa6tninger praktisk taget ingen modstand, bortset fra beskydning fra Luftwaffe, som besk\xc3\xb8d landgangen med maskingev\xc3\xa6rer._NEWLINE_Ved midnat var 36.000 soldater og 3200 k\xc3\xb8ret\xc3\xb8jer landsat p\xc3\xa5 strandene. 13 allierede soldater var blevet dr\xc3\xa6bt og 97 s\xc3\xa5ret. Omkring 200 tyskere var taget til fange. 1. division var tr\xc3\xa6ngt 3\xc2\xa0km ind i landet. Rangers erobrede Anzios havn. 509. luftb\xc3\xa5rne bataljon erobrede Nettuno, og 3. division tr\xc3\xa6ngte 5\xc2\xa0km ind i landet._NEWLINE_I de f\xc3\xb8rste dage af operationerne havde ledelsen af den italienske modstandsbev\xc3\xa6gelse et m\xc3\xb8de med de Allieredes hovedkvarter. Den tilb\xc3\xb8d at vise de allierede styrker vej i Albanerbjergene, men de allierede chefer afslog tilbuddet.\n_START_SECTION_\nEfter lands\xc3\xa6tningerne\n_START_PARAGRAPH_\nDet er klart, at Lucas\' overordnede forventede en eller anden form for offensiv fra ham. Form\xc3\xa5let med landgangen var at falde det tyske forsvar p\xc3\xa5 Vinterlinjen i ryggen og drage fordel af deres udsatte ryg, og forh\xc3\xa5bentlig f\xc3\xa5 dem til i panik at tr\xc3\xa6kke sig nordp\xc3\xa5 forbi Rom. Imidlertid fyldte Lucas flere m\xc3\xa6nd og materiel ind i sit lille brohoved og forst\xc3\xa6rkede sine forsvarsstillinger._NEWLINE_Winston Churchill var tydeligvis utilfreds med denne handling: "Jeg havde h\xc3\xa5bet at vi kastede en vildkat ind p\xc3\xa5 stranden, men det eneste vi fik var en strandet hval", sagde han._NEWLINE_Lucas\' beslutning er fortsat kontroversiel. Den kendte milit\xc3\xa6rhistoriker John Keegan skrev: "hvis Lucas havde taget risikoen med at styrte mod Rom p\xc3\xa5 f\xc3\xb8rstedagen, ville hans fortropper formentlig v\xc3\xa6re n\xc3\xa5et frem, men de ville snart blive knust. Han kunne imidlertid godt have sat sig p\xc3\xa5 omr\xc3\xa5der et godt stykke inde i land.\'" Lucas havde imidlertid ikke tiltro til den strategiske planl\xc3\xa6gning af operationen. Han kunne ogs\xc3\xa5 h\xc3\xa6vde, at hans fortolkning af ordrerne fra general Clark ikke var urimelig. Med to divisioner i land, og overfor to til tre gange s\xc3\xa5 mange tyskere, ville det ikke v\xc3\xa6re urimeligt om Lucas ans\xc3\xa5 brohovedet for usikkert. If\xc3\xb8lge Keegan opn\xc3\xa5ede Lucas ved sine handlinger det v\xc3\xa6rst mulige, idet han udsatte sine styrker for fare uden samtidig at uds\xc3\xa6tte fjenden for nogen."\n_START_SECTION_\nAksestyrkernes reaktion\n_START_PARAGRAPH_\nKesselring fik besked om lands\xc3\xa6tningerne kl. 3 om morgenen den 22. januar. Selv om lands\xc3\xa6tningerne kom som en overraskelse, havde Kesselring udarbejdet planer til at im\xc3\xb8deg\xc3\xa5 lands\xc3\xa6tninger p\xc3\xa5 alle mulige steder. Alle hans planer var baseret p\xc3\xa5 at hans divisioner tidligere havde organiseret en motoriseret reaktionsstyrke (kampfgruppe) som hurtigt kunne im\xc3\xb8deg\xc3\xa5 truslen og skaffe tid til at resten af forsvaret kunne komme p\xc3\xa5 plads. Klokken 5 beordrede han en kampfgruppe fra 4. faldsk\xc3\xa6rmsdivision og Hermann G\xc3\xb6ring-divisionen til at forsvare vejene som f\xc3\xb8rte fra Anzio til Albanerbjergene via Campoleone og Cisterna idet hans planer forventede at omkring 20.000 forsvarende tropper ville v\xc3\xa6re ankommet ved slutningen af den f\xc3\xb8rste dag. Desuden anmodede han OKW om at sende forst\xc3\xa6rkninger, og der kom svarende til mere end tre divisioner fra Frankrig, Jugoslavien og Tyskland og Kesselring fik overdraget kommandoen over yderligere tre divisioner i Italien, som havde v\xc3\xa6ret underlagt OKWs direkte kommando. Senere samme morgen beordrede han generaloberst Eberhard von Mackensen (14. arm\xc3\xa9) og general von Vietinghoff (10. arme \xe2\x80\x93 Gustavlinjen) til at sende ham yderligere forst\xc3\xa6rkninger._NEWLINE_De tyske enheder i den umiddelbare n\xc3\xa6rhed var rent faktisk blevet sendt af sted for at forst\xc3\xa6rke Gustavlinjen blot nogle f\xc3\xa5 dage tidligere. Alle til r\xc3\xa5dighed st\xc3\xa5ende reserver fra sydfronten eller p\xc3\xa5 vej dertil blev hastet mod Anzio. De omfattede 3. pansergrenader- og 71. infanteridivision samt hovedparten af Luftwaffes Herman G\xc3\xb6ring-panserdivision. I starten mente Kesselring, at et vellykket forsvar ikke kunne gennemf\xc3\xb8res hvis de Allierede gennemf\xc3\xb8rte et st\xc3\xb8rre angreb den 23. eller 24. januar, men sent den 22. januar overbeviste manglen p\xc3\xa5 aggressive handlinger ham om at et forsvar kunne gennemf\xc3\xb8res. Trods det ankom der kun f\xc3\xa5 ekstra forsvarere den 23. januar, selv om ankomsten om aftenen den 22. januar af general Alfred Schlemm og hans hovedkvarter for 1. faldsk\xc3\xa6rmskorps bet\xc3\xb8d at der kom bedre styr p\xc3\xa5 og m\xc3\xa5lrettethed i de tyske forsvarsforberedelser. Den 24. januar havde tyskerne imidlertid over 40.000 tropper placeret i forberedte stillinger._NEWLINE_Tre dage efter lands\xc3\xa6tningerne var brohovedet omringet af en forsvarslinje, som bestod af tre divisioner: 4. faldsk\xc3\xa6rmsdivision mod vest, 3. pansergrenaderdivision i midten og Hermann G\xc3\xb6ring-panserdivisionen mod \xc3\xb8st._NEWLINE_Wehrmachts 14. arm\xc3\xa9 under kommando af general von Mackensen, overtog ledelsen af forsvaret den 25. januar. Dele af 8 tyske divisioner var indsat i en forsvarsring omkring brohovedet, og yderligere fem divisioner var p\xc3\xa5 vej til omr\xc3\xa5det ved Anzio. Kesselring gav ordre til at et angreb p\xc3\xa5 brohovedet skulle begynde den 28. januar, om end det blev udsat til 1. februar.\n_START_SECTION_\nAllieret offensiv\n_START_PARAGRAPH_\nYderligere troppebev\xc3\xa6gelser omfattede ankomsten af de amerikanske 45. infanteridivision og 1. panserdivision, hvilket bragte de allierede styrker i brohovedet op p\xc3\xa5 i alt 69.000 mand, 508 kanoner og 237 kampvogne den 29. januar, mens det samlede antal forsvarende tyskere var vokset til 71.500. Lucas indledte et knibtangsangreb den 30. januar. Mens en styrke skulle afsk\xc3\xa6re hovedvej 7 ved Cisterna inden den tr\xc3\xa6ngte \xc3\xb8stp\xc3\xa5 ind i Albanerbjergene skulle en anden styrke rykke nord\xc3\xb8st op ad Via Anziate mod Campoleone. Under kraftige kampe tr\xc3\xa6ngte den britiske 1. division frem, men det lykkedes den ikke at erobre Campoleone og endte slaget i et udsat frontfremspring langs Via Anzinate. P\xc3\xa5 h\xc3\xb8jre fl\xc3\xb8j gennemf\xc3\xb8rte to bataljoner Rangers et voveligt skjult fremst\xc3\xb8d mod Cisterna som forl\xc3\xb8ber for hovedangrebet, men da det blev lyst blev de angrebet og afsk\xc3\xa5ret. Af de 767 mand i 1. og 3. rangerbataljon vendte 6 tilbage bag de allierede linjer og 743 blev taget til fange. Angrebet fra 3. division erobrede et omr\xc3\xa5de, som var indtil 5\xc2\xa0km dybt over en 11\xc2\xa0km bred front, men det lykkedes ikke at bryde igennem eller erobre Cisterna.\n_START_SECTION_\nTyske modangreb\n_START_PARAGRAPH_\nI starten af februar udgjorde de tyske styrker i 14. arm\xc3\xa9 ca. 100.000 mand i to arm\xc3\xa9korps; 1. faldsk\xc3\xa6rmskorps under Schlemm og 76. panserkorps under generall\xc3\xb8jtnant Traugott Herr._NEWLINE_De allierede styrker udgjorde p\xc3\xa5 dette tidspunkt i alt 76.400 heriblandt den netop ankomne 56. britiske infanteridivision Efter at have gennemf\xc3\xb8rt fors\xc3\xb8gsvise angreb p\xc3\xa5 Campoleone frontfremspringet om eftermiddagen den 3. februar indledte de tyske styrker et storstilet modangreb kl. 23.00 med henblik p\xc3\xa5 at fjerne frontfremspringet og rette fronten ud. Von Mackensen havde planlagt at frontfremspringet skulle tr\xc3\xa6nges tilbage i stedet for at gennemf\xc3\xb8re et hurtigt fokuseret fremst\xc3\xb8d, som ville afsk\xc3\xa6re det. Nogle timer efter at angrebet begyndte var sammenh\xc3\xa6ngen i fronten g\xc3\xa5et helt i opl\xc3\xb8sning, og kampen om frontfremspringet var blevet til en r\xc3\xa6kke kampe mellem mindre enheder, som b\xc3\xb8lgede frem og tilbage i kl\xc3\xb8fterne. Om morgenen den 4. februar begyndte situationen at blive mere alvorlig. Irish Guards havde kun et sammenh\xc3\xa6ngene kompagni tilbage og p\xc3\xa5 den anden side af frontfremspringet var 6. Gordon Highlanders begyndt at g\xc3\xa5 i opl\xc3\xb8sning. Selv om bunden af frontfremspringet s\xc3\xa5ledes n\xc3\xa6sten var brudt sammen lykkedes det Lucas at afstive 1. divisions forsvar med en af de nyligt ankomne brigader fra 56. division, hvilket gjorde det muligt at tr\xc3\xa6kke 3. infanteribrigade tilbage til reserven fra det forreste af frontfremspringet, hvor det var blevet s\xc3\xa5rbart overfor at blive afsk\xc3\xa5ret. Fra 5. til 7. februar brugte begge sider kraftig artilleribeskydning og bomber til at forstyrre modparten. Klokken 21. den 7. februar fornyede tyskerne deres angreb. Igen var kampene voldsomme og det var p\xc3\xa5 dette tidspunkt at major William Sidney fra Grenadier Guards vandt Victoria Cross. De Allierede blev langsomt tr\xc3\xa6ngt tilbage og den 10. februar var de tr\xc3\xa6ngt tilbage fra frontfremspringet. Lucas gav ordre til angreb den 11. februar for at generobre det mistede, men tyskerne var advaret af en melding opsnappet over radioen og afviste det d\xc3\xa5rligt koordinerede allierede angreb._NEWLINE_Den 16. februar indledte tyskerne en ny offensiv (Operation Fischfang) ved linjen omkring Via Anziate. Efter desperate kampe var de Allierede den 18. februar under angreb i det oprindelige brohoved, men et modangreb fra reserverne i 6. korps stoppede de tyske fremst\xc3\xb8d, og Fischfang d\xc3\xb8de ud, da begge sider var udmattede. Under Fischfang havde tyskerne lidt tab p\xc3\xa5 5400, mens de Allierede havde 3500. Begge sider havde haft tab p\xc3\xa5 20.000 siden de f\xc3\xb8rste lands\xc3\xa6tninger._NEWLINE_Selv om tropperne var udmattede insisterede Hitler p\xc3\xa5, at 14. arm\xc3\xa9 skulle forts\xc3\xa6tte med at angribe. Som f\xc3\xb8lge heraf blev et yderligere angreb startet den 19. februar, denne gang p\xc3\xa5 76. panserkorps\' front omkring Cisterna. Dette fremst\xc3\xb8d opn\xc3\xa5ede ikke meget udover at p\xc3\xa5f\xc3\xb8re 14. arm\xc3\xa9 yderligere tab p\xc3\xa5 2500.\n_START_SECTION_\nD\xc3\xb8dvande, planl\xc3\xa6gning af Operation Diadem\n_START_PARAGRAPH_\nBegge sider havde erkendt at der ikke kunne opn\xc3\xa5s noget afg\xc3\xb8rende resultat f\xc3\xb8r for\xc3\xa5ret og gik i defensiven med aggressiv patruljering og artilleridueller mens de arbejdede p\xc3\xa5 at genopbygge deres kampkraft. I forberedelse af for\xc3\xa5rets komme beordrede Kesselring etablering af en ny forsvarslinje Caesar C linjen, bag linjen ved brohovedet fra Tiberens munding lige syd for Rom gennem Albano, syd for Albanerbjergene til Valmontone og tv\xc3\xa6rs over Italien til Adriaterhavets kyst ved Pescara, bag hvilken 14. arm\xc3\xa9 og til venstre for dem 10. arm\xc3\xa9 kunne tr\xc3\xa6kke sig tilbage, n\xc3\xa5r der opstod behov for det. I mellemtiden var Lucian Truscott, som var blevet forfremmet fra at lede den 3. amerikanske infanteridivision til at erstatte Lucas som leder af 6. korps den 22. februar, sammen med sin stab g\xc3\xa5et i gang med at udforme planer for et afg\xc3\xb8rende angreb som led i en generel offensiv, som general Harold Alexander, chefen for de allierede styrker i Italien, planlagde gennemf\xc3\xb8rt i maj og som ville indeb\xc3\xa6re en storoffensiv mod Gustavlinjen, Operation Diadem (som senere blev kaldt Fjerde slag om Cassino). M\xc3\xa5let med planen var at tr\xc3\xa6kke alle Kesselrings arm\xc3\xa9er i kamp og fjerne enhver chance for at tyskerne flyttede tropper fra Italien til andre fronter. Det var ogs\xc3\xa5 planen at indeslutte hovedparten af den 10. tyske arm\xc3\xa9 mellem de allierede styrker, som rykkede frem gennem Gustavlinjen og 6. Korps som st\xc3\xb8dte ind i landet fra Anzio._NEWLINE_I marts blev den 2. italienske SS "Vendetta" bataljon og 29. italienske SS-riffelbataljon sendt af sted for at k\xc3\xa6mpe mod de britisk-amerikanske tropper i Anzio/Nettuno brohovedet. De var spredt mellem tyske bataljoner og senere gav de ledende tyske officerer de italienske tropper rosende omtale. P\xc3\xa5 grund af det mod og den pligtf\xc3\xb8lelse som de frivillige italienske SS-enheder viste, blev de optaget i Waffen-SS, med alle de pligter og rettigheder som det medf\xc3\xb8rte._NEWLINE_I marts ankom 34. amerikanske infanteridivision og i starten af maj 36. infanteridivision mens den 56. britiske division var blevet afl\xc3\xb8st af den 5. britiske division. I slutningen af maj var der omkring 150.000 allierede tropper i brohovedet. 5 amerikanske og 2 britiske divisioner, som stod overfor 5 tyske divisioner. Tyskerne var vel forskansede i forberedte stillinger, men havde mangel p\xc3\xa5 officerer og underofficerer da offensiven startede sidst i maj, og de havde ingen reserver (de var alle blevet sendt sydp\xc3\xa5 til kampene ved Gustavlinjen)._NEWLINE_Selv om Alexanders overordnede plan for Diadem kr\xc3\xa6vede at 6. korps skulle tr\xc3\xa6nge ind i landet og afsk\xc3\xa6re hovedvej 6, bad Clark Truscott om at forberede alternative planer og v\xc3\xa6re klar til at skifte fra den ene til den anden i l\xc3\xb8bet af 48 timer. Af de fire scenarier, som Truscott forberedte, gik Operation Buffalo ud p\xc3\xa5 et angreb gennem Cisterna, ind i hullet i bjergene og afsk\xc3\xa6re hovedvej 6 ved Valmontone. Operation Turtle derimod foruds\xc3\xa5 hovedfremst\xc3\xb8det til venstre for Albanerbjergene, erobring af Campoleone, Albano og videre mod Rom. Den 5. maj valgte Alexander Buffalo og udstedte ordrer til Clark herom._NEWLINE_Clark var imidlertid fast besluttet p\xc3\xa5 at 6. korps skulle g\xc3\xa5 direkte mod Rom, som det fremg\xc3\xa5r af hans senere skrifter: "Vi \xc3\xb8nskede ikke blot at f\xc3\xa5 \xc3\xa6ren for at erobre Rom, men f\xc3\xb8lte at vi fortjente den... Ikke blot ville vi v\xc3\xa6re den f\xc3\xb8rste h\xc3\xa6r, som erobrede Rom sydfra, men vi \xc3\xb8nskede at folk derhjemme vidste at det var 5. arm\xc3\xa9 som gjorde det, og kendte den pris, som var betalt for det". Han h\xc3\xa6vdede overfor Alexander at 6. korps ikke havde tilstr\xc3\xa6kkelig styrke til at fange den tyske 10. arm\xc3\xa9 og i stedet for at tydeligg\xc3\xb8re sin krav var Alexander forsonlig og gav udtryk for, at et fremst\xc3\xb8d mod Rom stadig var en mulighed, hvis Buffalo kom i vanskeligheder. Den 6. maj meddelte Clark Truscott at "...erobringen af Rom er det eneste vigtige m\xc3\xa5l og v\xc3\xa6r klar til at gennemf\xc3\xb8re Turtle s\xc3\xa5 vel som Buffalo"._NEWLINE_Truscotts planl\xc3\xa6gning af Buffalo var omhyggelig: Den 5. britiske division og 1. division til venstre skulle angribe langs kysten og op ad Via Anziate for at fastholde den 4. tyske faldsk\xc3\xa6rmsdivision, 65. infanteridivision og 3. pansergrenaderdivision, mens de amerikanske 45. infanteri-, 1. panser- og 3. infanteridivisioner gennemf\xc3\xb8rte hovedangrebet mod de tyske 362. og 715. infanteridivisioner i retning mod henholdsvis Campoleone, Velletri og Cisterna. P\xc3\xa5 de Allieredes yderste h\xc3\xb8jrefl\xc3\xb8j skulle 1. Special Service Force beskytte det amerikanske angrebs flanke.\n_START_SECTION_\nUdbrud\n_START_PARAGRAPH_\nDen 23. maj 1944 kl. 5.45 indledte 1.500 allierede kanoner beskydningen. 40 minutter senere holdt de pause mens der blev gennemf\xc3\xb8rt luftangreb som n\xc3\xa6rst\xc3\xb8tte og startede herefter igen mens infanteri og kampvogne rykkede frem. Kampene den f\xc3\xb8rste dag var intense: 1. panserdivision mistede 100 kampvogne og 3. infanteridivision havde tab p\xc3\xa5 955, det st\xc3\xb8rste antal p\xc3\xa5 en enkelt amerikansk division under 2. verdenskrig. Tyskerne led ogs\xc3\xa5 tab, og 362. division vurderede at have mistet 50\xc2\xa0% af sin kampkraft._NEWLINE_Mackensen havde v\xc3\xa6ret overbevist om at de Allieredes hovedangreb ville komme op ad Via Anziate, og voldsomheden af den britiske finte den 23. og 24. maj gjorde, at han holdt fast i sin holdning. Kesselring derimod var overbevist om at de Allieredes m\xc3\xa5l var at tage hovedvej 6 og beordrede Hermann G\xc3\xb6ring-panserdivisionen, som hvilede 250\xc2\xa0km borte ved Livorno, til Valmontone for at holde hovedvej 6 \xc3\xa5ben for 10. arm\xc3\xa9, som trak sig tilbage ad denne vej fra Cassino._NEWLINE_Om eftermiddagen den 25. maj faldt Cisterna endelig til 3. division, som m\xc3\xa5tte g\xc3\xa5 fra hus til hus og fjerne den tyske 362. division, som ikke ville tr\xc3\xa6kke sig tilbage, og som f\xc3\xb8lge heraf var s\xc3\xa5 godt som udslettet ved dagens slutning. Ved slutningen af den 25. maj var 3. infanteridivision p\xc3\xa5 vej ind i Valletri hullet n\xc3\xa6r Cori, og dele af 1. panserdivision var n\xc3\xa5et 5\xc2\xa0km fra Valmontone og var i kontakt med enheder af Herman G\xc3\xb6ring-divisionen, som netop begyndte at ankomme fra Leghorn. Selv om 6. korps havde haft tab p\xc3\xa5 over 3000 i tre dages kampe fulgte Operation Buffalo planen, og Truscott var sikker p\xc3\xa5 at et samlet angreb fra 1. panser- og 3. infanteridivision den f\xc3\xb8lgende dag ville placere hans tropper hen over hovedvej 6._NEWLINE_Om aftenen den 25. maj fik Truscott nye ordrer fra Clark via operationsofficeren brigadegeneral Don Brand. Disse gik i praksis ud p\xc3\xa5 at gennemf\xc3\xb8re Operation Turtle og dreje hovedangrebsretningen 90 grader til venstre. Vigtigst var det, at selv om angrebet mod Valmontone og hovedvej 6 skulle forts\xc3\xa6tte skulle 1. panserdivision tr\xc3\xa6kke sig tilbage for at forberede sig p\xc3\xa5 at udnytte det planlagte gennembrud langs den nye angrebslinje, og lade 3. division alene om at forts\xc3\xa6tte mod Valmontone med 1. Special Service Force som st\xc3\xb8tte. Clark meddelte Alexander disse \xc3\xa6ndringer sent p\xc3\xa5 morgenen den 26. maj, da \xc3\xa6ndringen af disse ordrer var et fait accompli._NEWLINE_Truscott var chokeret, og skrev senere: "...Jeg var paf. Dette var ikke tidspunktet til et angreb mod nordvest, hvor fjenden stadig var st\xc3\xa6rk. Vi skulle f\xc3\xb8re hovedparten af vor styrke ind i Valmontone hullet for at sikre \xc3\xb8del\xc3\xa6ggelsen af den retirerende tyske arm\xc3\xa9. Jeg ville ikke udf\xc3\xb8re ordren uden f\xc3\xb8rst at have talt med general Clark personligt. ...[Imidlertid] var han ikke i brohovedet og kunne ikke n\xc3\xa5s over radio....s\xc3\xa5ledes var ordren som \xc3\xa6ndrede hovedindsatsen fra Valmontone-hullet og forhindrede \xc3\xb8del\xc3\xa6ggelsen af den tyske 10. arm\xc3\xa9. Den 26. maj blev ordren udf\xc3\xb8rt.". Han fortsatte med at skrive: "Der har aldrig v\xc3\xa6ret tvivl i mit sind om, at hvis general Clark loyalt havde fulgt general Alexanders instrukser, havde han ikke \xc3\xa6ndret retningen af mit angreb til nordvest den 26. maj, og det strategiske m\xc3\xa5l med Anzio ville da v\xc3\xa6re blevet opfyldt fuldt ud. At v\xc3\xa6re den f\xc3\xb8rste i Rom var en d\xc3\xa5rlig kompensation for denne spildte mulighed"._NEWLINE_Den 26. maj mens 6. korps indledte sin vanskelige man\xc3\xb8vre kastede Kesselring elementer af 4 divisioner ind i Velletri-hullet for at bremse fremrykningen mod hovedvej 6. I fire dage k\xc3\xa6mpede de h\xc3\xa5rdt mod 3. division indtil de til sidst trak sig tilbage den 30. maj efter at have holdt hovedvej 6 \xc3\xa5ben i fire dage og ladet 7 divisioner fra 10. arm\xc3\xa9 tr\xc3\xa6kke sig tilbage og begive sig til nord for Rom._NEWLINE_I den nye angrebsretning kom man ikke langt f\xc3\xb8r 1. panserdivision var p\xc3\xa5 plads den 29. maj, hvor fronten flyttede sig til Caesar C linjens hovedstillinger. Trods det virkede et hurtigt gennembrud usandsynligt indtil generalmajor Fred Walkers 36. infanteridivision den 30. maj fandt et hul i Ceasarlinjen mellem 1. faldsk\xc3\xa6rmskorps og 76. panserkorps. Ved at klatre op ad de stejle skr\xc3\xa5ninger p\xc3\xa5 Monte Artemisio truede de Velletri bagfra og tvang forsvarerne til at tr\xc3\xa6kke sig tilbage. Dette var en afg\xc3\xb8rende skillelinje og von Mackensen indgav sin afskedsans\xc3\xb8gning, som Kesselring modtog._NEWLINE_For at \xc3\xb8ge presset yderligere gav Clark 2. amerikanske korps, som havde k\xc3\xa6mpet sig vej langs kysten fra Gustavlinjen og havde sluttet sig til 6. korps den 25. maj, ordre til at angribe h\xc3\xb8jre om Albanerbjergene og rykke frem langs hovedvej 6 til Rom._NEWLINE_Den 2. juni br\xc3\xb8d Caesarlinjen sammen under det stigende pres, og 14. arm\xc3\xa9 indledte et k\xc3\xa6mpende tilbagetog gennem Rom. Samme dag havde Hitler, som frygtede et nyt Stalingrad, givet Kesselring ordre om at Rom ikke skulle forsvares. I l\xc3\xb8bet af de n\xc3\xa6ste tre dage blev arrieregarden gradvis l\xc3\xb8bet over ende og Rom blev indtaget i de tidlige morgentimer den 5. juni. Clark holdt en improviseret pressekonference p\xc3\xa5 trappen ved r\xc3\xa5dhuset p\xc3\xa5 Kapitolh\xc3\xb8jen samme morgen. Han s\xc3\xb8rgede for at det var en rent amerikansk aff\xc3\xa6re ved at placere milit\xc3\xa6rpoliti ved vejkrydsene og n\xc3\xa6gte adgang til byen for britisk milit\xc3\xa6r.\n_START_SECTION_\nI medier\n_START_PARAGRAPH_\nWynford Vaughan-Thomas, som havde v\xc3\xa6ret BBCs krigskorrespondent under slaget skrev bogen Anzio i 1961. I 1968 blev filmen Anzio, som er en filmudgave af bogen, udsendt._NEWLINE_Pink Floyd sangen "When the Tigers Broke Free" fort\xc3\xa6lles fra synsvinklen af en s\xc3\xb8n, hvis far omkom i brohovedet ved Anzio.'